Andong

Andong iku salah sawijining tetuwuhan kang ana ing Jawa. Wit andong kang duweni jeneng ilmiah Cordyline fruticosa utawa ing Sundha diarani hanjuang biasane didadekake wit-witan hias ing taman kutha utawa ing pekarangan omah. Wit andong uga biasane ditandur ing kuburan, kanggo wenehi wates wilayah sawah, pekarangan, kebon, tegal, ing daerah Jawa, Sundha, lan Pulo Bali. Amarga ing masarakat tradisional wit andong duweni filosofis dadi 'wates panggonan'.

 Sujarah 
Ing jaman penjajahan Walanda wit andong mesthi digunakake kanggo wates pathok ing kebon teh. Lumrahe saben blok kebon kang duweni jembar 10 hektare dibagi dadi petak-petak cilik kang duweni jembar 400 meter persagi (20x20 meter) nganti perhektar duweni 25 petak. Saben petak ditanduri wit andong kang dadi wates saben petak. Kang asring digunakake yaiku kang duweni godhong warna abang. Warna godhonge ana kang abang lan ijo, utawa campuran saka abang-ijo. Godhong kang warna abang amarga wit e asring kena srengenge.

Kagunan wit andong ing masarakat desa lumrahe kanggo wates lemah, omah, utawa bisa uga kuburan. Wit andong bisa dadi tetenger kanggo makam wong penting utawa saka keluarga kang misuwur. Sakdurunge lemah diwatesi karo sertifikat agraria, liyane wit andong kang lumrah dadi tetenger wates wilayah yaiku wit randhu, wit kélor, wit dhadhap, wit trembesi lan sakpanunggalane. Godhong saka wit andong duweni mupangat dadi wungkus pangan. Oyot, kembang, sarta godhonge bisa uga dadi obat. 

Kategori:Tetuwuhan
Kategori:Tetuwuhan hias
Kategori:Tuwuhan